Imtella' Ġunju 15, 2021 Rapport: Tony Dimech Il-vulnerabbilità tal-anzjani qed twassal biex l-anzjani jkunu abbużati fuq diversi livelli, tant li s-sena l-oħra l-oħra saru 200 rapport, li hu l-ikbar numru ta' rapporti lill-Pulizija f'ħames snin. Id-Dipartiment tal-Anzjanità Attiva u l-Kura fil-Komunità qed jaħdem biex ikunu evitati l-abbużi fuq l-anzjani u jingħataw il-protezzjoni li tixirqilhom. Dan ħareġ minn konferenza organizzata fil-Jum Dinji dedikat għall-Għarfien tal-Abbuż fuq l-Anzjani, li fiha ħadu sehem mal-150 anzjan u anzjana. Matul din il-konferenza l-anzjani jngħataw informazzjoni dwar kif għandhom jevitaw abbuż, u anke x'għandhom jagħmlu biex ifittxu l-għajnuna. Il-Kap Eżekuttiv tad-Dipartiment tal-Anzjanità Attiva, Dr Renzo De Gabriele, qal li dan il-fenomenu dejjem qed jiżdied. "Huwa fenomenu li qed jiżdied, anke minħabba li l-anzjani qed jiżdiedu għax in-nies qed jgħixu aktar. Huwa qal li minn ma għandux skruplu jabbuża mill-anzjani fuq diversi livelli, fosthom emozzjonalment, fiżikament, sesswalment u anke finanzjarjament." Il-Konferenza saret biex ikun evitat li l-anzjani jkunu abbużati u jingħataw informazzjoni minn diversi esperti, fosthom dwar l-abbużi li jistgħu jseħħu meta jkunu fuq il-kompjuter, meta jkunu waħedhom id-dar biex ma jiftħux il-bieb tad-dar lil persuni li ma jafuhomx u anke kif jagħrfu li jkunu abbużati minn persuni oħra, fosthom membri tal-familja jew oħrajn li jkunu qed jikkurawhom. Il-Kap tad-Dipartitment tal-Anzjanità Attiva qal li hemm diversi miżuri li l-anzjani jistgħu jieħdu minbarra li jagħmlu rapport lill-Pulizija. "Għandna d-dementia helpline, li hija attiva erbgħa u għoxrin siegħa kuljum, il-1771, nedejna diversi servizzi bħal 'telecare on the move', fejn l-anzjan ikollu oġġett żgħir li jżommu fuqu u jista' jintuża Malta u Għawdex kollu, fejn inti jekk jinqala' xi ħaġa kemm tagħfas buttuna u jkollok aċċess għall-call centre , tiġi lokalizzat fejn qiegħed jekk tintilef." Il-Ministru Michael Farrugia qal li l-pajjiż qed isir aktar konxju tal-abbużi li jseħħu fuq l-anzjani. Spjega wkoll li l-abbużi rrapurtati huma parti minn l-abbużi kollha li qed iseħħu fuq l-anzjani, tant li ħeġġeġ lill-professjonisti u sidien ta' ħwienet biex jivverifikaw qabel jaċċettaw li jsir iffirmar ta' dokumenti f'isem l-anzjani jew jintużaw il-cards tal-anzjani waqt ix-xiri. Qal li ħadd ma għandu jagħti dettalji personali fuq it-telefon jew fuq il-kompjuter jew mobile. Dr Farrugia qal li qed issir reviżjoni tal-liġijiet biex dawn jipproteġu aħjar lill-anzjani.